Vógólán ébúg Ńtondôbə a kɔ́bɔ̄ dzí: Kódógō á sí, ó bə́me adzó á mís miǹkǒl, mvéd miǹkǒl é wog kíŋ dzoe ! 2Ǎ miǹkǒl, vógólán sɔ́man Ǹtondôbə, vidǎn məlɔ́, é mína mǐ bə̄gə́ sí, amú Ńtondôbə a bələ́ ńkɔ̄bɔ ai ayɔŋ díé, a tə́lə̄ á ńkad ai Ísraɛ̂l. 3Ǎyɔŋ dáma, mə ngábɔ wa dzé, mə ngándə́gələ wa ai dzé ? Yalágán ma. 4Yə ḿból mə́ ngákúli wa Égîptɛn, mə vǎ wā étíé ólɔ̌, mə və́ə́ wā Mósɛs bân Áron ai Míriam, nə́ bə́ kə̄ bálə̄de wa zěn ? 5Ǎyɔŋ dáma, támə̄ tə́ dúgán tsǒg fəg fə́ Balag, ǹkúkúmá yǎ Moab ǎ bui ai dzé Balaam, mɔ́n Péor a ngáyalan nyé a tádigi á Shitim a kələ kwí á Gilgal, abǒg tē hḿ wāyi yə̌m bəsósōō bə́ mam bə́ Ńtondôbə. 6Mayi kə́ tə́bə̄ Ńtondôbə á mís ai dzé ?[1] Éyə mǎyi kə́ kúd Zāmbá yǎ yób mə̄bɔ́ŋ yá ? Yə mə́ kə ai bíyə́m báman tum á ndóan, ai bítɔ̄ŋ bí nyag bí nə́ ḿbú ḿbɔ̄g ? 7Yə Ǹtondôbə a yi fɔ́ɔ́ yə́bə̄ miǹkunda míńtómbá myáma, ngə́ étītíb kábad dzáma ? Yə mə́ kə̄ nyé túnī ńtōl mɔ́n wáma, ású bivǔs byáma ? Yə mə́ kə ai nyé é mɔ́n á ngākwí mā âbum, ású míńsə́m yā ényiŋ dzáma ?” 8Ǎ mod, bə́ ngákad wa édzí é nə́ ḿbəŋ ai é dzóm Zāmbá ā síli wa: a yi hə nâ, ó lūgu sósōō, ai adǐŋ nyiě mətǐŋ ai nâ ó fūdi évág áwulu ai Zambá woe.